Diari Oficial de la Generalitat Valenciana


Sumari del DOGV 4149, del 17-12-2001 (2001/11641)

RESOLUCIÓ de 3 de setembre de 2001, de la Direcció General de Treball i Seguretat Laboral, per la qual es disposa el registre i la publicació de l'Acord Laboral de Regulació de les Condicions de Treball del Personal de Foresma, SA, adscrit al Servei d'Extinció d'Incendis Forestals i Altres Actuacions d'Emergència en la Comunitat Valenciana (Codi núm. 8000372).
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4149

Data del DOGV
:   17-12-2001

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   2001/11441


Data del document
:   03-09-2001

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * conveni col·lectiu
    * lluita contra incendis
    * empresa privada

RESOLUCIÓ de 3 de setembre de 2001, de la Direcció General de Treball i Seguretat Laboral, per la qual es disposa el registre i la publicació de l'Acord Laboral de Regulació de les Condicions de Treball del Personal de Foresma, SA, adscrit al Servei d'Extinció d'Incendis Forestals i Altres Actuacions d'Emergència en la Comunitat Valenciana (Codi núm. 8000372). [2001/11501]
  
Vist el text articulat de l'Acord Laboral de Regulació de les Condicions de Treball del Personal de Foresma, SA, adscrit al Servei d'Extinció d'Incendis Forestals i Altres Actuacions d'Emergència en la Comunitat Valenciana, presentat davant d'aquesta Direcció General de Treball i Seguretat Laboral el dia 9 d'agost de 2001, firmat en data 8 d'agost de 2001, d'una part, per la representació de l'empresa, i de l'altra, per la dels treballadors, i de conformitat amb el que s'ha disposat en l'article 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors; i en els articles 2, 3 i 6 del Reial Decret 1.040/1981, de 22 de maig, sobre registre i dipòsit de convenis col·lectius de treball, aquesta Direcció General de Treball i Seguretat Laboral, de conformitat amb les competències que té transferides segons el Reial Decret 4.105/1982, de 29 de desembre, acorda
  
Primer
  
Ordenar que siga inscrit en el Registre de Convenis Col·lectius de Treball d'aquesta Direcció General, amb notificació a la Comissió Negociadora, i que siga dipositat el text original de l'Acord.
  
Segon
  
Disposar que siga publicat en el Diari Oficial de la Generalitat Valenciana.
  
València, 3 de setembre de 2001. El director general de Treball i Seguretat Laboral: Román Ceballos Sancho.
  
Acord laboral de regulació de les condicions de treball del personal de Foresma, SA, adscrit al Servei d'Extinció d'Incendis Forestals i Altres Actuacions d'Emergència a la Comunitat Valenciana.
  
Preàmbul
  
Les parts firmants del present acord es reconeixen mútuament la legitimació suficient per a negociar-ne el contingut.
  
Article 1. Àmbit funcional
  
El present acord serà d'obligat compliment en les activitats de prevenció i extinció d'incendis forestals vinculats al Servei d'Emergències de la Conselleria de Justícia i Administracions Públiques de la Comunitat Valenciana, i també en les actuacions que, amb motiu de catàstrofes o emergències de qualsevol tipus, Foresma, SA, haja de realitzar a la Comunitat i especialment al seu medi rural.
  
Article 2. Àmbit personal
  
El contingut del present acord serà d'aplicació als treballadors de Foresma, SA, que, sota relació juridicolaboral, realitzen les activitats assenyalades en l'article anterior.
  
Queda exclòs de l'àmbit d'aplicació de l'acord el personal de Foresma, SA, dedicat a altres tasques forestals diferents de les pròpies del Servei d'Emergències de la Conselleria de Justícia i Administracions Públiques, o a les mateixes en un altre àmbit territorial, i també aquell altre les relacions laborals del qual siguen regulades per altres convenis.
  
Article 3. Àmbit territorial
  
El present acord és d'exclusiva aplicació a l'àmbit territorial de la Comunitat Valenciana.
  
Article 4. Àmbit temporal
  
El present acord entrarà en vigor a partir del dia de la firma i continuarà la vigència fins a l'acabament del contracte actual o les possibles pròrrogues que puguen ser subscrites amb l'administració; en aquest cas l'acabament del conveni coincidirà amb l'acabament de la pròrroga. Els efectes econòmics del present acord es retrotrauran al dia 1 de gener de 2001.
  
El contingut de l'acord es considerarà tàcitament prorrogat per períodes anuals successius, fins a l'acabament del contracte subscrit amb la Conselleria de Justícia i Administracions Públiques, llevat que se'n produïra la denúncia expressa, per qualsevol de les parts, amb un mes d'antelació respecte del venciment del termini de vigència.
  
Efectuada la denúncia i fins que no es pacte un altre acord que el substituïsca, continuarà en vigor el present en tot el seu contingut normatiu fins i tot en el supòsit que s'adjudique un nou contracte..
  
Article 5. Vinculació a la totalitat
  
Ambdues parts convenen que les condicions fixades en aquest acord laboral seran aplicables mentre tinguen vigència totes i cada una d'elles
  
En el cas que l'autoritat o òrgan competent en la matèria declararen nul·la alguna de les parts contingudes en el present acord, aquesta quedaria sense eficàcia pràctica, i la Comissió de Seguiment hauria de considerar-ne el contingut, bé parcialment o en la totalitat. En aquests supòsits, les parts signatàries de l'acord es comprometen a reunir-se, dins dels deu dies següents al que siga ferma la resolució corresponent, a fi d'estudiar el problema plantejat. Si no s'arriba a un acord en el termini de trenta dies des de la primera reunió, ambdues parts es comprometen a fixar un calendari per procedir a la renegociació de l'acord en la totalitat.
  
Article 6. Organització del servei
  
Per al desenrotllament de les actuacions previstes en l'article 1, els treballadors adscrits al present acord quedaran integrats en unitats operatives denominades brigades.
  
La composició d'aquestes brigades, l'àmbit territorial de cada una, i també el seu període de funcionament, seran els que hi ha en el plec de condicions tècniques del contracte subscrit amb la Generalitat Valenciana per a la prestació del servei en cada campanya.
  
Les categories professionals dels membres de les brigades queden recollides en l'annex núm. 1 del present acord, amb indicació de les funcions corresponents a cada una d'elles.
  
Article 7. Estabilitat en l'ocupació
  
Tots els treballadors de Foresma, SA, que hagen estat adscrits al Servei d'Emergència de la Conselleria de Justícia i Administracions Públiques de la Comunitat Valenciana durant la campanya de 1997 tindran la consideració de fixos del Servei, com també els que havent treballat almenys una campanya sencera, (llarga o curta duració) des de 1992 siguen cridats a tornar al servei a partir de 1998. També els que començant de nou, i finalitzada la primera campanya siguen cridats per a una segona, i els que hagen fet substitucions de com a mínim un mes, en tres anys comptats des de 1997, i la mantindran, en els termes assenyalats en els articles 8, 9, 10 i 11 del present acord, mentre a l'empresa li siga encarregat el servei.
  
Aquests treballadors quedaran integrats en les denominades Relacions de Personal Fix del Servei (RPFS) que seran confeccionades, a l'acabament de cada campanya, per la Comissió de Seguiment del present acord i recollides en les corresponents actes d'aplicació. Les RPFS s'elaboraran d'acord amb les llistes d'assistència i els TC-2 aportats per l'empresa.
  
Per a la Comunitat Valenciana s'elaborarà una única RPFS per categoria professional, en la qual constaran tots els treballadors que hi hagen estat vinculats en la campanya anterior per l'ordre de prelació que determine la seua experiència, constatada quant al nombre de mesos de treball efectiu computat des de l'1 de gener de 1992.
  
En el cas de coincidir el nombre de mesos de treball efectiu de dos treballadors, es concedirà prioritat a aquell que tinga la data de incorporació més antiga. En cas d'igualtat, es procedirà a realitzar un sorteig en presència del representant dels treballadors de la brigada a la qual s'haja d'incorporar.
  
Article 8. Crida
  
Abans de l'inici de cada campanya de curta duració, es procedirà a la crida dels treballadors inclosos en les RPFS actualitzades i es mantindran les mateixes destinacions, sempre que el servei encomanat a Foresma, SA, coincidisca en el nombre, la composició, la modalitat i la localització de les brigades, amb el prestat l'any anterior. El treballador que renuncie al lloc de l'any anterior perdrà tots els seus drets. No així quan la renúncia siga a un altre tipus d'oferiment dels mencionats en l'article 9, i en el supòsit del paràgraf següent.
  
Si després d'aquesta crida no queden coberts la totalitat dels llocs de treball de les brigades, s'oferiran als següents integrants de la RPFS, per l'ordre de prelació que hi conste.
  
Aquest ordre de prelació definit per la RPFS s'utilitzarà d'igual forma per a cobrir vacants, substitucions o llocs de nova creació.
  
En tots els casos, la crida es realitzarà de forma fefaent, verbalment o per escrit.
  
Article 9. Modificacions del servei
  
Increment del servei
  
En el cas que es creen noves brigades de llarga duració, s'incremente el nombre dels seus components o s'amplie el període d'activitat d'alguna d'elles, passant de curta a llarga duració, la crida als treballadors inclosos en les RPFS es realitzarà mantenint les mateixes destinacions de la campanya anterior i oferint els nous llocs de treball als següents integrants de la RPFS, per l'ordre de prelació que hi conste.
  
Canvi d'ubicació de les brigades
  
Quan es produïsca una modificació en la ubicació d'alguna de les brigades, els seus llocs de treball s'assignaran als treballadors que els exercien, i es mantindrà la resta del personal en les mateixes destinacions de la campanya anterior.
  
Si com a conseqüència de l'assignació de la nova ubicació de la brigada es produeix la renúncia d'algun dels treballadors afectats, es mantindrà la reserva del lloc de treball amb tots els drets, fins a finalitzar el 2n any des de la data del canvi. Els dits llocs de treball s'oferiran als següents integrants de la RPFS, per l'ordre de prelació que hi conste.
  
Reducció del servei
  
c.1 Brigades de llarga duració
  
En el cas que desaparega alguna brigada de llarga duració o es reduïsca el nombre dels seus components, els llocs de treball que subsistisquen de cada categoria s'assignaran, fins a completar-los, als treballadors que apareixen en la corresponent RPFS, d'acord amb l'ordre de prelació, mantenint les anteriors destinacions als treballadors de les brigades que romanguen i oferint els restants als de les suprimides.
  
Els treballadors de brigades de llarga duració que s'hagen quedat sense lloc de treball per aplicació del procediment anteriorment descrit, seran assignats a les brigades de curta duració mitjançant el mateix procediment.
  
c.2 Brigades de curta duració
  
En el cas que desaparega alguna brigada de curta duració, els llocs de treball que subsistisquen de cada categoria s'assignaran als treballadors que apareixen en la RPFS, que no s'hagen incorporat a les brigades de llarga duració. L'assignació es realitzarà mantenint en les seues anteriors destinacions els treballadors de les brigades que romanguen i oferint els restants als de les suprimides.
  
Els treballadors que, pels motius previstos en els apartats c.1) i c.2) del present article, queden sense lloc de treball durant la campanya, continuaran en la RPFS amb l'antiguitat que tinguen consolidada i tots els seus drets per a les campanyes successives.
  
Article 10. Aptitud per al treball
  
Tots els treballadors de brigades de curta duració que responguen afirmativament a la crida, abans de la seua incorporació al servei en la brigada corresponent en iniciar-se la campanya, hauran de realitzar proves d'aptitud física, a fi de determinar-ne la idoneïtat per a l'acompliment de les funcions que tinguen encomanades. Aquestes proves hauran de realitzar-se amb una antelació d'un mínim de 30 dies abans de l'inici efectiu de la campanya. S'entendrà que aquell treballador que no se sotmeta a les proves quan és convocat, sense causa justificada, renuncia a la crida que se li haja pogut efectuar per a aqueixa campanya. Els treballadors de les brigades de curta duració que tinguen la condició de fixos discontinus podran realitzar les proves una vegada incorporats al seu lloc de treball.
  
D'igual forma, tots els treballadors integrants de les brigades de llarga duració hauran de realitzar una vegada a l'any, les mateixes proves d'aptitud física. En cas de renúncia a la seua realització, sense causa justificada, s'entendrà com falta molt greu, i es procedirà segons el que estableix l'annex núm. 5 Règim disciplinari.
  
En el cas que mitjançant les proves físiques es determine la falta d'aptitud del treballador per a la realització de les seues funcions, es procedirà a repetir-les transcorregut almenys un període de 20 dies des de la data en què s'hagen realitzat les primeres.
  
Únicament en els treballadors fixos del servei i fixos discontinus es permetrà repetir la prova una tercera vegada als 20 dies comptats des de la realització de la segona prova. En cas de no superar-la, se li comunicarà de forma escrita la seua inaptitud per a la realització del treball, i no constituirà motiu de baixa o acomiadament.,
  
Les proves d'aptitud física seran realitzades pels gabinets de Seguretat i Higiene en el Treball de la Comunitat Valenciana, o en tot cas per la mútua, sent homologades les proves per l'organisme anterior.
  
A fi de garantir el manteniment de l'aptitud física durant l'acompliment del treball, hauran de realitzar-se obligatòriament exercicis físics adequats, per a la qual cosa s'aprofitaran, sempre que siga possible, les instal·lacions públiques existents a la localitat de la base de la brigada, que es complementaran amb d'altres que s'efectuaran a les zones d'actuació de les brigades.
  
L'empresa gestionarà les autoritzacions necessàries per a la disposició de les dites instal·lacions.
  
Article 11. Incorporació al treball
  
Els treballadors de brigades de curta duració (que no siguen fixos discontinus) integrats en la RPFS que, havent realitzat les proves d'aptitud física, resulten idonis per a l'exercici de les seues funcions s'incorporaran des de l'inici de la campanya a la brigada en què estigueren adscrits.
  
Per a això formalitzaran, amb caràcter previ, el seu contracte de treball de conformitat amb la modalitat establida en l'article 15 de l'Estatut dels Treballadors.
  
Amb anterioritat a la formalització del contracte, la Comissió de Seguiment estudiarà les sol·licituds de permutes de destinació formulades pels treballadors destinats en brigades que realitzen campanyes de la mateixa duració.
  
Per a passar de curta a llarga duració prevaldrà l'ordre de prelació.
  
Article 12. Cobertura provisional de les situacions d'incapacitat temporal
  
Quan un treballador no puga realitzar les proves d'aptitud física per trobar-se en situació d'incapacitat temporal, se li reservarà el seu lloc de treball en la brigada que li corresponga fins que finalitze la dita situació.
  
Una vegada donat d'alta mèdica i abans de la seua incorporació al treball, se sotmetrà a les proves d'aptitud física d'acord amb l'article 10 del present acord.
  
Durant el període de baixa es procedirà a substituir el seu lloc en la brigada per un treballador amb contracte d'interinitat, dels que es troben inclosos en la RPFS per ordre de prelació. En el cas que no n'hi haja cap disponible es contractarà un treballador nou. Tot aquest període computarà com treball efectiu a l'efecte d'antiguitat en la RPFS.
  
Article 13. Període de prova
  
S'estableix un període de prova per a aquells treballadors que siguen contractats per primera vegada, durant el qual tindran els drets i les obligacions corresponents a la seua categoria professional, excepte els derivats de la resolució del contracte que podrà produir-se a instàncies de qualsevol de les dues parts sense dret a cap indemnització.
  
La duració del període de prova serà:
  
- Personal no titulat: 60 dies naturals
  
- Personal titulat o assimilat: 90 dies naturals.
  
Article 14. Jornada laboral
  
La jornada laboral serà de 1.760 hores anuals de treball efectiu, distribuïdes de dilluns a diumenge i amb un descans setmanal de 48 hores continuades.
  
La jornada normal de 8 hores podrà reduir-se en 1 hora en els períodes de baix risc, per a ampliar-se en 1 hora en els períodes d'alt risc, compensant els dies de reducció amb el mateix nombre de dies d'ampliació, amb un mínim de 20 dies laborables al mes de treball.
  
En les èpoques de màxim risc (Pasqua, estiu, etc.) i quan ho demane l'organisme oficial competent, es podrà incrementar la jornada, havent de consensuar-se amb la part social la forma de realitzar-ne l'increment.
  
Si a l'acabament de la campanya queden hores pendents d'enllestiment, el treballador no experimentarà cap minva salarial en la seua liquidació.
  
Article 15. Hores extraordinàries
  
Tindrà la consideració d'hora extraordinària tota aquella que sobrepasse la jornada laboral de 8 hores diàries.
  
Tindrà el caràcter d'hora extraordinària nocturna aquella que es realitze entre les 22 hores i les 6 hores del dia següent.
  
Tindrà el caràcter d'hora extraordinària festiva aquella que realitze el treballador durant els dies del seu descans legal.
  
El valor de l'hora extraordinària i de l'hora festiva queden recollits en l'annex núm. 2 del present acord. No obstant això, l'empresa podrà liquidar les dites hores per la seua compensació en temps de descans.
  
Per al còmput d'hores extraordinàries, la jornada de cada treballador es registrarà dia a dia i es totalitzarà mensualment.
  
Les hores extraordinàries produïdes en els supòsits d'intervenció o altres emergències, que es declaren fora de la jornada establida, seran remunerades una a una segons el que estableix l'annex núm. 2.
  
Article 16. Vacances
  
Tot el personal gaudirà d'un període de vacances de 30 dies naturals retribuïts que es gaudirà dins de l'any natural, o de la part proporcional que corresponga al temps treballat.
  
Ateses les especials condicions de la prestació del servei de l'empresa, les vacances hauran de gaudir-se en períodes que no estiguen compresos entre el 15 de juny i el 15 d'octubre, ambdós inclusivament, de cada any
  
No obstant el que estableix el paràgraf anterior, als mesos de març, abril i maig, el personal que gaudisca les seues vacances simultàniament no podrà ser superior al 20% del nombre de treballadors habituals en cada brigada, excepte en aquelles brigades que tinguen un nombre de treballadors superior a 5 i inferior a 10; en aquest cas podran gaudir les seues vacances un màxim de dues persones per brigada de cinc components.
  
Als efectes d'establir el programa de vacances i que puga ser conegut pels treballadors amb dos mesos d'antelació respecte de la data fixada per al seu gaudi, l'empresa i els representants dels treballadors es reuniran al mes d'octubre de cada any, a fi d'acordar la distribució de les vacances, i respectaran en la mesura de les possibilitats les preferències que els treballadors hagen pogut exposar.
  
Les substitucions de vacances es faran amb el personal de curta duració repartides proporcionalment entre els membres de les brigades més pròximes i preferentment amb treballadors de la mateixa província. A fi de compensar els desplaçament fins al lloc de treball dels treballadors que substituïsquen en període de vacances i tinguen el seu lloc de residència a una distància major de 25 km de la base, se'ls retribuirà amb tres viatges al mes (anada i tornada) a raó de 26 PTA/km, comptant la distància des de la seua residència a la base, descomptant-ne els 25 km pactats.
  
Article 17. Règim retributiu
  
Les percepcions econòmiques dels treballadors afectats hauran d'estar integrades en els següents conceptes:
  
Percepcions salarials:
  
Salari base.
  
Complements salarials.
  
De lloc de treball.
  
Complement professional del servei.
  
Complement de localització.
  
Per quantitat o qualitat de treball.
  
Complement de major dedicació.
  
Hores extraordinàries.
  
De venciment superior al mes.
  
Pagues extraordinàries.
  
Percepcions extrasalarials:
  
Plus de menjada.
  
Plus de transport.
  
S'estableixen les taules salarials per als dits conceptes que s'inclouen en l'annex núm. 2 del present acord laboral per a l'any 2001. L'increment pactat per a anys successius coincidirà amb el valor del IPC nacional de l'any anterior.
  
Article 18. Complement professional del servei
  
Ateses les especials característiques que comporta la prestació del servei d'extinció d'incendis forestals i altres emergències en l'àmbit de la Comunitat Valenciana, s'estableix un complement professional del servei per categories que retribueix les següents situacions:
  
Perill i toxicitat: per les especials condicions de perill i toxicitat que porta el lloc de treball.
  
Disponibilitat: declarada una situació d'emergència durant el desenrotllament de la jornada laboral ordinària, el treballador haurà de continuar prestant els seus serveis a l'acabament d'aquesta, sempre que persistisca la dita situació d'emergència.
  
Treball en festius: atesa l'activitat contínua del servei encomanat, el personal afectat pel present acord haurà de realitzar la seua jornada de treball durant les festes nacionals o locals que tinguen assignades d'acord amb al quadrant de torns, sense que la dita circumstància supose cap variació en el còmput de la jornada anual.
  
Vol: per raó de les peculiaritats del mitjà de transport exigit per al lloc de treball.
  
Article 19. Complement de localització
  
El complement de localització s'estableix amb la finalitat de retribuir els treballadors de totes les categories professionals pel fet que, produïda una situació d'emergència i estant el treballador fora de la jornada laboral, estiga localitzable per a l'empresa i s'incorpore a la seua brigada, sempre que no estiga en els seus dies de descans establits.
  
Si el treballador no pot ser localitzat per l'empresa en aquests supòsits d'emergència, el dit complement es reduirà en un 25% per cada falta de localització que es produïsca mensualment.
  
A fi de garantir la localització del personal, l'empresa podrà determinar en cada cas el sistema de comunicació que considere oportú, i el treballador estarà obligat a utilitzar-lo en els termes que s'establisquen; l'empresa haurà de garantir l'efectivitat de la dita localització.
  
Article 20. Complement de major dedicació
  
Durant els mesos de juliol, agost i setembre els treballadors percebran un complement de major dedicació, en compensació per la possible ampliació de la jornada de treball establida, en 17 hores cada mes per a atendre les necessitats del servei.
  
La percepció d'aquest complement de major dedicació no obliga a la realització efectiva de les hores assenyalades, llevat que ho requerisca el servei.
  
Les dites hores no es podran acumular d'un mes a un altre, i se n'extingirà el còmput i l'obligatorietat en finalitzar cada mes, moment en el qual haurà de procedir-se a la liquidació.
  
Article 21. Pagues extraordinàries
  
Els treballadors percebran anualment dues pagues extraordinàries als mesos de juny i desembre.
  
Aquestes pagues extraordinàries es percebran als mesos indicats o, si és procedent, a l'acabament del contracte de treball en la part proporcional que corresponga pel temps treballat per a les brigades de curta duració.
  
Article 22. Plus de transport i menjada
  
A fi de compensar les despeses que han d'efectuar els treballadors com a conseqüència de la seua activitat laboral, es pagarà mensualment a tots els treballadors un plus de transport i un plus de menjada de caràcter compensatori.
  
Article 23. Incapacitat temporal
  
El complement d'incapacitat temporal per als supòsits d'accident de treball i malaltia professional, consistirà en la mitjana de les bases de cotització a la Seguretat Social per contingències comunes dels períodes treballats en els últims dotze mesos, sense que en cap cas el treballador puga percebre en total, durant el període de baixa, una retribució salarial superior a la que hauria percebut si no haguera estat de baixa.
  
Quan el 75% de la base de cotització del mes anterior a la baixa siga superior al que hauria percebut en un determinat mes si no haguera estat de baixa, no s'haurà de regularitzar cap quantitat per aquest concepte.
  
El cobrament d'aquest complement es produirà de la forma següent:
  
Mes a mes es cobrarà el 75% de la mitjana de les bases de cotització que s'assenyala en l'apartat 1 del present acord. Quan el 75% de la base de cotització del mes anterior a la baixa siga superior al 75% de la mitjana de les bases de cotització, percebrà el 75% de la base de cotització del mes anterior a la baixa.
  
El moment de l'alta mèdica i reincorporació a l'empresa, o baixa definitiva en l'empresa, es regularitzarà la quantitat anterior fins que la quantitat percebuda en la totalitat de la baixa siga equivalent al 100% de la mitjana de les bases assenyalant en l'apartat 1, amb el límit d'allò que hauria percebut el treballador si no haguera estat baixa en aquest període.
  
Aquesta regularització es durà a terme abonant al treballador la quantia resultant o traient-li-la, si és el cas, del salari corresponent al mes de l'alta mèdica o baixa definitiva.
  
En el supòsit de baixes de duració superior a sis mesos, cada sis mesos es duran a terme regularitzacions provisionals segons el criteri recollit en aquest apartat.
  
En el cas que la incapacitat es produïsca per malaltia comuna i calga l'hospitalització en planta del treballador, aquest tindrà dret a percebre el complement anteriorment mencionat durant l'hospitalització i des del setzé fins al seixanté dia, comptats a partir de l'alta hospitalària.
  
Article 24. Garanties del personal que condueix al servei de l'empresa
  
El pagament de les sancions de les infraccions de trànsit que s'imposen als treballadors que conduïsquen vehicles de l'empresa o del servei, anirà a càrrec de la persona que en aquell moment conduïsca el vehicle quan la infracció siga deguda a causes imputables a ella.
  
Article 25. Formació professional
  
De conformitat amb allò que s'ha previst en l'Estatut dels Treballadors i a fi de facilitar la seua capacitació i promoció professional, l'empresa, amb la participació dels organismes oficials i dels representants dels treballadors, elaborarà un pla de formació anual d'acord amb les necessitats actuals i futures que demane el servei, contribuint amb això a l'estabilitat en l'ocupació.
  
La formació s'orientarà en torn als següents principis:
  
- Definició del perfil de cada categoria professional.
  
- Determinació del nivell de competència professional de cada treballador.
  
- Nivell d'adequació de cada treballador al perfil de la seua categoria professional.
  
- Formació específica que rebrà cada treballador.
  
El desenrotllament dels anteriors principis el realitzarà la Comissió de Seguiment del present acord en els termes que determinen les seues normes d'actuació.
  
La formació professional podrà realitzar-se dins o fora de la jornada laboral, i estarà l'empresa, en aquest últim supòsit, obligada a organitzar el desplaçament i la manutenció dels treballadors afectats o a indemnitzar-los per les despeses que tinguen, a raó de 26 PTA/km, en concepte de desplaçament, i de 1.332 PTA/dia, per manutenció i, quant al temps dedicat a la formació, es compensarà d'acord amb allò que s'ha establit en l'article 15 del present acord.
  
Les compensacions a què es refereix el present article seran pagades en la nòmina del mes següent al de la realització de les activitats formatives en què s'haguera participat.
  
Article 26. Assegurança d'accidents
  
Com a millora de les prestacions de la Seguretat Social s'estableix una assegurança que cobrisca els riscos de mort o incapacitat quan se'n derive d'accident aeri, amb una cobertura mínima de 27.865.592 de pessetes.
  
Quan l'accident ocórrega fora de l'àmbit del transport aeri o vinculat amb el medi, l'assegurança tindrà una cobertura de 24 hores en tot tipus d'accident, siga o no laboral, per un import de 5.000.000 de pessetes per al cas de mort, incapacitat permanent total, incapacitat permanent absoluta o gran invalidesa.
  
En els casos d'incapacitat permanent parcial, per a la graduació i quantitat que li corresponga, caldrà ajustar-se a allò que s'ha establit en la pòlissa que l'empresa concerte a l'efecte.
  
Article 27. Prevenció de riscos i salut laboral
  
L'empresa s'obliga a complir i fer complir les normes vigents en matèria de seguretat i salut en el treball, de conformitat amb allò que s'ha establit en la Llei 31/1995, de 8 de novembre, de Prevenció de Riscos Laborals, i les disposicions que la despleguen.
  
Amb aquest propòsit, el Servei de Prevenció de Riscos Laborals de l'empresa, amb la col·laboració de la Comissió de Seguiment, elaborarà un programa d'activitats preventives tendents a garantir l'adequada protecció de la seguretat i la salut dels treballadors.
  
El dit programa haurà de preveure les distintes actuacions referents a:
  
- Determinació i avaluació dels factors de risc que puguen afectar la seguretat i la salut dels treballadors.
  
- Assenyalament de les prioritats en l'adopció de mesures preventives adequades i la vigilància de la seua eficàcia.
  
- Informació i formació dels treballadors.
  
- Prestació de primers auxilis i plans d'emergència.
  
- Vigilància de la salut dels treballadors en relació amb els riscos derivats del treball.
  
Tots els treballadors estaran dotats dels equips de protecció individual adequats a les activitats i tasques que s'han de realitzar, segons l'establit respecte d'això en l'annex núm. 4.
  
Article 28. Permanència en actuacions d'emergència
  
El temps de permanència en actuacions d'emergència del treballador no superarà les 12 hores continuades, inclòs el temps de desplaçaments, i serà responsabilitat de l'empresa disposar dels mitjans necessaris per a efectuar la retirada d'aquells treballadors que es troben en la dita situació.
  
L'empresa habilitarà zones de descans i el suport logístic necessari per als treballadors quan aquests, fins i tot havent-se efectuat el seu relleu, per necessitats del servei no puguen abandonar la zona de l'actuació d'emergència, i es compensarà el temps transcorregut fins al retorn a la base de procedència, segons el que indica l'article 15 del present acord laboral.
  
Així mateix l'empresa procurarà disposar dels mitjans necessaris per a la incorporació a la brigada d'aquells treballadors que, havent complit el seu període de descans setmanal, i trobant-se la seua dotació en una actuació d'emergència, hagen de fer-ho substituint els integrants que comencen aqueix dia el seu període de descans setmanal.
  
En cas de no ser així per qualsevol causa, el treballador que havent acudit al punt de trobada de la seua brigada no s'hi puga incorporar, percebrà els seus conceptes salarials íntegrament.
  
Article 29. Llicències i permisos
  
Els treballadors, després de la justificació prèvia adequada, tindran dret a sol·licitar llicències retribuïdes per les causes i el temps següents:
  
- Quinze dies naturals en cas de matrimoni
  
- Dos dies naturals en cas de naixement o adopció de fills, i dos dies en els casos de mort, accident greu o malaltia greu o hospitalització d'un familiar fins al segon grau de consanguinitat o afinitat. Quan, per aquest motiu, el treballador necessite fer un desplaçament a l'efecte, el termini de llicència serà de quatre dies.
  
- Un dia per trasllat de domicili habitual dins d'una mateixa localitat i dos dies si és fora de la localitat.
  
- Un dia per matrimoni d'un fill.
  
- Per concórrer a exàmens finals, alliberadors o altres proves definitives d'aptitud i avaluació de centres oficials de formació durant els dies de la realització, no excedint el conjunt de deu dies. Caldrà presentar els certificats corresponents.
  
- Pel temps indispensable per al compliment d'un deure inexcusable de caràcter públic i personal, l'exigència del qual haurà d'acreditar-se documentalment, percebent el treballador la retribució que li corresponga.
  
Es podrà sol·licitar un únic període no retribuït d'excedència anual, amb un mínim de 30 dies i un màxim de sis mesos, que es concedirà sempre períodes complets de 30 dies. Per a sol·licitar-lo, caldrà realitzar una petició per escrit amb 20 dies d'antelació a l'inici de l'excedència, i es comunicarà també per escrit 20 dies abans que aquesta acabe. Aquest període computa com treball efectiu a l'efecte d'antiguitat en la RPFS. La incorporació al mateix lloc de treball serà automàtica, sempre que hi haja la notificació per escrit establida en aquest apartat.
  
Article 30. Règim disciplinari
  
Els treballadors podran ser sancionats per l'empresa com a conseqüència dels seus incompliments laborals i d'acord amb la tipificació i graduació de les faltes establides en l'annex núm. 5.
  
Article 31. Comissió de Seguiment de l'acord
  
La Comissió de Seguiment de l'acord, estarà composta per quatre membres designats, a parts iguals, per la representació de l'empresa i per la part social firmant de l'acord.
  
Seran funcions específiques d'aquesta Comissió les següents:
  
- Interpretació, desenrotllament, estudi i vigilància del compliment del present acord.
  
- Participació en l'elaboració i seguiment de les activitats tendents a la prevenció de riscos laborals.
  
- Participació en l'elaboració de les RPFS destinades a fer efectiva l'estabilitat en l'ocupació.
  
- Conéixer i informar de les reclamacions individuals i/o col·lectives en matèria d'aplicació del present acord i, especialment, les referents a classificació personal, sempre que no hagen sigut resoltes favorablement per als interessats.
  
- Participar en l'elaboració dels barems de mèrits per a la cobertura de les possibles vacants en la fase de promoció interna.
  
- Totes aquelles funcions que expressament li atribueix el present acord.
  
Les decisions de la Comissió de Seguiment s'adoptaran, en tot cas, per unanimitat i aquelles que impliquen interpretació o aplicació del contingut del present acord tindran el seu mateix rang i eficàcia.
  
La Comissió es reunirà en el termini màxim de set dies a petició de qualsevol de les dues parts i, en qualsevol cas, amb caràcter ordinari una vegada al trimestre. En la sol·licitud de reunió, la part sol·licitant haurà de comunicar a l'altra l'ordre del dia.
  
Una vegada constituïda, la Comissió es reserva la facultat de redactar un reglament per a regular-ne el funcionament, i en el qual es desenrotllaran els procediments i les actuacions encomanades, sense perjudici que amb anterioritat a la seua elaboració puga prendre decisions en les matèries que té atribuïdes.
  
Article 32. Representació dels treballadors
  
El present acord ha sigut negociat amb l'empresa pels representants dels treballadors designats entre els delegats procedents del servei; sent així mateix delegats procedents del servei els que negocien en el futur les seues modificacions.
  
Dins de les garanties i els drets reconeguts a aquests delegats en l'article 68 de l'Estatut dels Treballadors, s'estableix un crèdit de 15 hores mensuals per a cada un d'ells.
  
Els dits crèdits horaris podran acumular-se en un o diversos delegats, després de la comunicació prèvia de l'empresa.
  
Les reunions a què siguen convocats per l'empresa, tant de la Comissió de Seguiment com dels delegats, i també l'establida amb caràcter ordinari trimestral en l'article 31 del present acord, no aniran a càrrec dels mencionats crèdits.
  
L'empresa compensarà de les despeses que, per desplaçaments i manutenció, tinguen els delegats en els supòsits mencionats en el paràgraf anterior, a raó de les quantitats establides per a aquests conceptes en l'article 25 del present acord.
  
De conformitat amb allò que s'ha establit en la Llei Orgànica de Llibertat Sindical i a l'efecte que cada organització sindical puga constituir seccions sindicals, es considerarà com a centre de treball el conjunt del servei en cada una de les províncies de Castelló, València i Alacant.
  
Sempre que en casos d'emergència es mantinga el servei, el personal adscrit a cada brigada podrà fer assemblees a la zona habitual on es realitze el descans per a l'entrepà o per a la menjada i durant el temps destinat a aquesta finalitat.
  
Article 33. Adhesió a l'Acord sobre Solució Extrajudicial de Conflictes Laborals
  
Les parts firmants del present acord subscriuen la seua adhesió a l'Acord sobre Solució Extrajudicial de Conflictes Laborals, i també al seu reglament d'aplicació.
  
DISPOSICIÓ ADDICIONAL
  
Única
  
L'empresa informarà a la Comissió de Seguiment de l'Acord sobre la possibilitat i les condicions en què, si és procedent, puguen incorporar-se els treballadors del servei a títol individual al fons de pensions que s'hi puga constituir.
  
DISPOSICIONS TRANSITÒRIES
  
Primera
  
Les activitats d'emergència, distintes de les d'extinció d'incendis forestals, a les quals es refereix l'article 1 d'aquest acord s'incorporaran al servei d'acord amb un pla d'implantació en què es reculla, sempre que siga possible, un calendari d'actuacions, s'hagen realitzat les avaluacions dels riscos que comporten cada una de les noves activitats, s'haja impartit la formació precisa i s'haja dotat les brigades dels equipaments adequats.
  
La implantació es farà progressivament en les diferents brigades; si bé, des de l'entrada en vigor del present acord, aquestes realitzaran aquelles activitats d'emergència que no representen riscos addicionals ni requerisquen de formació o d'equipaments específics.
  
Segona
  
Fins que els gabinets de Seguretat i Higiene en el Treball de la Comunitat Valenciana realitzen les proves d'aptitud física i els reconeixements assenyalats en l'article 10 del present acord, aquest es portarà a cap per la mútua patronal encarregada de cobrir les contingències d'accidents de treball i malalties professionals. En el cas de les proves d'aptitud física se seguiran els continguts i barems que s'estableixen en l'annex núm. 6
  
DISPOSICIÓ FINAL
  
Única
  
A les empreses afectades pel present conveni l'activitat de les quals siga la contractació amb tercers (organismes estatals, locals municipals, autonòmics, etc.), l'empresa que substituïsca a l'extinció conclusió del contracte estarà obligada a subrogar-se i absorbir els treballadors i treballadores d'aquesta, adscrits a aquest servei, drets laborals i sindicals, segons corresponga legalment, respectant-los l'antiguitat, els salaris, segons nòmina oficial, i la resta de drets laborals i sindicals, segons siga procedent legalment.
  
Seran requisits necessaris per a l'absorció i subrogació que els treballadors del centre o centres de treball que s'absorbisquen porten, almenys, prestant els seus serveis en aquest, quatre mesos abans de la data de resolució o conclusió del contracte que s'extingeix. El personal o els treballadors que no reunisquen aquests requisits i condicions, no tindran dret a ser absorbits, i hauran de romandre al servei i en plantilla de l'empresa substituïda.
  
Perquè la subrogació i l'absorció indicades tinguen lloc, a més de les condicions anteriors, caldrà que l'empresa a la qual s'extingeix o conclou el contracte o l'adjudicació del servei, notifique per escrit en el terme improrrogable de quinze dies naturals anteriors a la data de comunicació fefaent del cessament, a la nova empresa adjudicatària i acredite documentalment, les circumstàncies del lloc de treball, antiguitat, condicions salarials i extra salarials, laborals i socials, de tots els treballadors en els quals ha d'operar-se la subrogació o substitució empresarial. Igualment l'empresa substituïda haurà de, en el mateix termini, assabentar els treballadors afectats, del fet de la subrogació.
  
Els documents que l'empresa substituïda ha de facilitar i acreditar davant de la nova empresa adjudicatària són els següent:
  
1. Certificat de l'organisme competent d'estar al corrent del pagament de la Seguretat Social i les primes d'accident de treball de tots els treballadors i treballadores la subrogació dels quals es pretén o corresponga.
  
2. Fotocòpia de les sis últimes nòmines o rebuts de salaris mensuals dels treballadors afectats per la subrogació.
  
3. Fotocòpies del TC-1 i TC-2 de cotització a la Seguretat Social dels treballadors i treballadores afectats.
  
4. Fotocòpia de l'informe d'alta en la Seguretat Social dels treballadors i treballadores afectats.
  
5. Fotocòpia del llibre de matrícula on es troben inscrits els treballadors i treballadores afectats per la subrogació.
  
6. Relació de tot el personal, objecte de la subrogació, on s'especifique nom i cognoms, DNI, domicili, número d'afiliació a la Seguretat Social, antiguitat, jornada i horari, modalitat de contractació i data de gaudi de les vacances.
  
7. Fotocòpia dels contractes de treball que tinguen subscrit els treballadors i les treballadores afectats.
  
8. Documentació acreditativa de la situació de baixa, de ILT, d'aquells treballadors i treballadores que, trobant-se en aquesta situació, hagen de ser absorbits, indicant el període que porten en aquesta situació i les causes.
  
I també els que es troben en excedència, servei militar o situacions anàlogues, sempre que hagen prestat els seus serveis al centre o centres objecte de la subrogació amb antelació a la suspensió del contracte de treball i que reunisquen l'antiguitat mínima establida per a la subrogació.
  
9. Còpia de documents diligenciats per cada treballador i treballadora afectat, on es faça constar que aquest ha rebut de l'empresa ixent, la seua liquidació de parts proporcionals dels seus havers fins al moment de la subrogació, i no queda pendent cap quantitat.
  
El personal absorbit tindrà dret a gaudir el seu període de vacances en la nova empresa, en la forma que acorde o que siga procedent legalment, corresponent al període meritat en l'anterior empresa i no gaudit o caducat, si bé l'empresa substituïda haurà d'abonar al treballador o treballadora en la seua liquidació les quantitats que corresponga al període meritat per ella, i la nova adjudicatària abonarà la part que corresponga al període de permanència en aquesta, sense perjudici, pel que fa al gaudi, d'allò establit anteriorment. Així mateix l'empresa substituïda abonarà a la nova adjudicatària, la quantitat corresponent a les indemnitzacions o part proporcional que hagen meritat els treballadors o treballadores amb contractes de duració determinada, en els quals està establit legalment, que siguen absorbits i que els corresponguera percebre fins al moment de la subrogació.
  
L'incompliment o l'acreditació documental dels requisits i les condicions establides anteriorment, determinarà que la nova empresa adjudicatària no estiga obligada a efectuar la subrogació ací establida i es mantindran els treballadors en la plantilla de l'empresa substituïda. L'acreditació documental de les obligacions a què es refereixen els apartats 1r i 9é del present article, podrà ser substituïda per la demostració documental que els treballadors afectats han denunciat o reclamat davant de l'autoritat laboral o judicial competent, l'incompliment d'aquestes obligacions; en aquest cas opera la subrogació sense que l'empresa entrant responga solidàriament d'aquelles obligacions.
  
Annex I
  
Categories professionals
  
Les categories professionals a les quals afecta el present acord són:
  
Especialista
  
Les funcions d'aquest professional seran:
  
- Realitzar els treballs i les tasques relacionades amb l'extinció d'incendis forestals mitjançant el correcte maneig i manteniment de les ferramentes manuals i mecàniques específiques de les indicades faenes (aixades, pulaskis, palets, destrals, tallafoc, motoserres, motxilles extintores, etc.), i aplicant les tècniques pròpies de l'ús de l'aigua amb esteses de mànegues al medi rural.
  
- Realitzar les faenes encaminades a la vigilància i protecció del medi natural en general, i del patrimoni forestal en particular, mitjançant la presència dissuasiva i la informació als seus usuaris.
  
- Portar a cap les actuacions que se'ls encomane amb motiu de situacions d'emergència al medi rural.
  
A més de les tècniques de treball per a l'exercici de les seues funcions, haurà de conéixer:
  
- Tots els seus deures en matèria de seguretat derivats de la Llei de Prevenció de Riscos i Salut Laboral, i dels reglaments que la despleguen.
  
L'ús correcte dels mitjans de comunicació que es posen a la seua disposició per a desenrotllar el seu treball.
  
Sempre que el servei ho permeta i per a assegurar-ne la funcionalitat, haurà de realitzar les pràctiques de maneig i manteniment dels equips i ferramentes manuals i mecàniques abans assenyalats, orientades al desenrotllament de les seues capacitats professionals dins de les infraestructures de defensa contra incendis forestals. Així mateix, a fi de mantenir un adequat estat físic per a l'acompliment de les seues funcions, realitzarà habitualment exercicis i activitats físiques.
  
Serà responsable de l'estat dels equips de protecció i de tot el material que, a títol individual, l'empresa li entregue, i haurà a més a més de conéixer-ne l'ús i el manteniment correctes.
  
Assistirà a les activitats formatives a les quals siga convocat, respectant almenys un dels dos dies de descans setmanal del treballador.
  
Efectuarà les faenes de neteja i manteniment de les instal·lacions d'ús habitual, d'acord amb els requeriments derivats del contracte que l'empresa tinga subscrit amb la Generalitat Valenciana i el plec de condicions que el regule.
  
Capatàs de brigada
  
Són funcions del capatàs de brigada les mateixes encomanades a l'especialista i també:
  
- Organitzar, distribuir i controlar el treball dels membres de la seua brigada.
  
- Omplir informes, butlletes d'estat i la resta de documentació necessària per al desenrotllament i control del servei.
  
- Vetlar pel compliment de totes les normes en matèria de seguretat derivades de la Llei de Prevenció de Riscos i Salut Laboral, i dels reglaments que la despleguen.
  
- Mantenir la correcta uniformitat de tot el personal al seu càrrec.
  
- Supervisar l'ús adequat de les dotacions individuals i col·lectives en relació amb les diferents activitats que es realitzaran.
  
A més de dominar les tècniques de treball per a l'exercici de les funcions abans descrites i estar en possessió del títol acadèmic de capatàs forestal o tenir constatada la suficient capacitació professional i experiència en la categoria immediata inferior, haurà de conéixer:
  
- La normativa en matèria de seguretat derivada de la Llei de Prevenció de Riscos i Salut Laboral, i dels reglaments que la despleguen.
  
- Les tècniques bàsiques per a l'organització i gestió de recursos humans de la seua brigada.
  
- L'ús correcte dels mitjans de comunicació que es posen a disposició de la brigada.
  
Sempre que el servei ho permeta i per a assegurar-ne la funcionalitat, haurà de dirigir i realitzar les pràctiques i els exercicis físics de la seua brigada.
  
Serà responsable de l'estat dels equips de protecció i de tot el material que, a títol individual, l'empresa li entregue, i també dels equips i del material que constituïsquen la dotació de la seua brigada.
  
Assistirà a les activitats formatives a les quals siga convocat, respectant almenys un dels dies de descans setmanal del treballador.
  
Segon capatàs
  
Són funcions habituals del segon capatàs les mateixes que les de l'especialista, excepte en absència del capatàs de brigada, en què realitzarà les seues funcions.
  
Annex II
  
Règim retributiu
  
Acord sobre Solució Extrajudicial de Conflictes Laborals
  
Taula salarial per al personal d'extinció
  
 d'incendis forestals
  
Comunitat Valenciana any 2001
  
 Especialista Capatàs 2n capatàs
  
Salari base / mes 86.650 93.223 88.882
  
Complement professional de
  
servei/mes 34.495 53.916 40.388
  
Complement de localització mes 12.833 12.833 12.833
  
Complement de major dedicació\* 23.622 23.622 23.622
  
Pagues extraordinàries\*\* 86.650 93.223 88.882
  
Plus de menjada/mes 8.550 8.550 8.550
  
Plus de transport/mes 10.797 10.797 10.797
  
Valor hora extra ordinària 1.034 1.252 1.098
  
Valor hora festives i nocturnes 1.179 1.430 1.255
  
Valor hora en supòsits d'intervenció
  
o altres emergències fora de la
  
 jornada establida 1.620 1.838 1.684
  
\* Durant els mesos de juliol, agost i setembre
  
\*\* Durant els mesos de juny i desembre
  
 Annex III
  
Equip de protecció individual
  
Renovació per deteriorament
  
Equip de protecció individual tipus II
  
Descripció U. B. L. U. B. C.
  
 duració duració
  
Granota ignífuga 2 2
  
Passamuntanyes ignífug 2 2
  
Bótes 2 1
  
Casc 1 1
  
Ulleres 1 1
  
Mascareta antifums 1 1
  
Cantimplora 1 1
  
Farmaciola col·lectiva 1 1
  
Guants 1 1
  
Equip de base i esport tipus I
  
Camiseta mànega curta 6 4
  
Camisa mànega llarga 2 2
  
Pantaló d'esport 2 2
  
Jersei 1 1
  
Xandall 1 1
  
Annex IV
  
Règim disciplinari
  
Faltes i sancions
  
Atesa la importància i, si és el cas, la reincidència, les faltes es classifiquen en lleus, greus i molt greus.
  
Es consideraran faltes lleus les següents:
  
1.1 El retard injustificat en l'acompliment de les funcions encomanades, quan el dit retard no altere sensiblement el servei.
  
1.2 Tres faltes de puntualitat mensuals a l'entrada o eixida del treball sense la deguda justificació, per temps total inferior a 20 minuts.
  
1.3 La no assistència al treball d'un dia al mes, sense causa justificada.
  
1.4 No notificar amb caràcter previ la justificació de l'absència al treball, llevat que es prove la impossibilitat de fer-ho.
  
1.5 L'abandó del treball sense causa justificada, sempre que siga per breu espai de temps. Si com a conseqüència de la dita actitud es causa perjudici d'alguna consideració a l'empresa o als companys de treball, o és causa d'accident o deterioració dels mitjans de l'empresa, aquesta falta podrà ser considerada com a greu o molt greu, segons els casos i la responsabilitat que tinga assignada el treballador.
  
1.6 La falta de cura o desídia en l'ús i el manteniment del material, el vestuari i els equips de protecció individual.
  
1.7 No atendre durant el treball els requeriments provinents del cap amb la correcció i diligència degudes.
  
1.8 La incorrecció en el tracte amb els companys dins de la jornada de treball, sempre que no se'n derive cap perjudici.
  
1.9 La inobservança de les normes en matèria de prevenció de riscos laborals, sempre que no comporten risc per al treballador o els seus companys.
  
Es consideraran faltes greus les següents:
  
2.1 Tres faltes de puntualitat mensuals a l'entrada o eixida del treball sense la deguda justificació, per un període de temps total superior a 20 minuts.
  
2.2 La no assistència al treball entre dos i quatre dies al mes, sense causa justificada.
  
2.3 La desobediència durant el treball als superiors en matèria de treballs relacionats amb el servei. Si se'n deriva perjudici notori per a l'empresa o els companys de treball, es considerarà falta molt greu.
  
2.4 La imprudència en l'acte de servei. Si aquesta implica risc d'accident per a si o per als seus companys o perill de deterioració del material, podrà ser considerada com a falta molt greu. En tot cas, es considerarà imprudència en acte de servei no utilitzar les peces i els equips de seguretat d'ús obligatori, i també l'incompliment de les normes en matèria de seguretat i salut.
  
2.5 La utilització per a ús propi i amb afany de lucre de ferramentes, mitjans o serveis de l'empresa.
  
2.6 La desconsideració durant el treball a les autoritats, superiors o subordinats en la seua relació amb el servei o viceversa.
  
2.7 Negar-se, obstaculitzar o eludir durant el treball les prestacions del servei quan siga requerit per la superioritat per a necessitats d'inajornable compliment.
  
2.8 Utilitzar les peces de treball facilitades per l'empresa fora de la jornada laboral.
  
2.9 El retard injustificat en la presentació dels corresponents informes de baixa i alta per situacions d'incapacitat temporal. S'entendrà que hi ha retard injustificat quan presente els dits informes cinc dies després de les dates de baixa o alta, sempre que no hi haja causes de força major que ho justifiquen.
  
2.10 Sol·licitar un permís al·legant causes falses o inexistents.
  
2.11 Proporcionar a l'empresa, conscientment, informació falsa quan s'haja sol·licitat per raó del servei.
  
2.12 La reiteració o reincidència en qualsevol falta lleu dins del mateix trimestre, sempre que haguera mitjançat sanció per escrit.
  
3. Es consideraran faltes molt greus les següents:
  
3.1 Deu faltes de puntualitat a l'entrada o eixida del treball durant un període de sis mesos, o vint durant un any, totes elles sense la deguda justificació.
  
3.2 La no assistència al treball durant tres dies consecutius o 5 dies alterns en un període d'un mes, sense la deguda justificació.
  
3.3 El frau, la deslleialtat o l'abús de confiança en les gestions encomanades i el furt o robatori, tant als seus companys de treball com a l'empresa.
  
3.4 Tota actuació que comporte discriminació per raó de raça, sexe o religió, llengua, opinió, lloc de naixement o qualsevol altra condició o circumstància personal o social.
  
3.5 L'assetjament sexual a un treballador, màximament quan vaja acompanyat d'abús d'autoritat o siga realitzat per una persona de superior categoria.
  
3.6 La realització de treballs pel seu compte o per compte d'un altre d'un treballador quan es trobe en situació de baixa.
  
3.7 L'embriaguesa o drogoaddicció durant el treball.
  
3.8 Els mals tractes de paraula o obra o la falta greu de respecte i consideració als superiors, companys i subordinats durant el treball.
  
3.9 Causar accidents o danys greus en persones i coses per negligència o imprudència inexcusable durant el treball.
  
3.10 Abandonar el treball en lloc de responsabilitat.
  
3.11 La inobservança negligent de les normes de salut laboral i seguretat en el treball, quan siguen causants d'accident laboral greu o perjudicis greus als companys o a l'empresa.
  
3.12 Les amenaces o coaccions de forma individual i col·lectiva.
  
3.13 La reiteració o reincidència en qualsevol falta greu dins del mateix semestre, sempre que haguera mitjançat sanció per escrit.
  
3.14 L'abús d'autoritat. Es considerarà abús d'autoritat els casos en què hi haja una utilització anormal del personal en benefici propi, i també l'emissió d'ordres que posen en perill la integritat personal del treballador o la seua dignitat durant el treball.
  
El treballador afectat ho farà saber per escrit al cap d'administració, qui encarregarà a l'interessat justificant acreditatiu de la recepció.
  
4. Sancions
  
En funció de la qualificació de les faltes, les sancions que s'imposaran seran les següents:
  
4.1 Per faltes lleus:
  
- Amonestació verbal.
  
- Amonestació per escrit
  
- Suspensió de sou i faena per un dia.
  
4.2 Per faltes greus:
  
- Suspensió de sou i faena de 2 a 12 dies.
  
- Inhabilitació temporal per un termini no superior a un any per a ascendir a categoria o grau superior.
  
4.3 Per faltes molt greus:
  
- Suspensió de sou i faena de 13 dies a un mes.
  
- Inhabilitació temporal per un termini superior a un any per a ascendir a categoria o grau superior.
  
- Separació definitiva del servei o acomiadament.
  
Procediment sancionador
  
1. Prèviament a la imposició de sancions per faltes greus o molt greus als treballadors que ostenten la condició de representants legals o sindicals, els serà instruït expedient contradictori en el qual seran oïdes, a banda de l'interessat, els restants membres de la representació a què pertanguera, si n'hi ha.
  
L'obligació d'instruir l'expedient contradictori al·ludit anteriorment s'estén fins a l'any següent al cessament en el càrrec representatiu.
  
2. En aquells supòsits en què l'empresa pretenga imposar una sanció als treballadors afiliats a un sindicat haurà de, amb caràcter previ a la imposició de la dita mesura, donar audiència als delegats sindicals, si n'hi ha.
  
3. Les sancions es comunicaran per escrit al treballador, fent constar la data i els fets que la motiven, sense que puguen imposar-se sancions que consistisquen en la reducció de vacances o una altra minoració dels drets de descans del treballador.
  
4. Les sancions imposades per faltes greus i molt greus seran notificades als representants legals dels treballadors.
  
5. Les faltes lleus prescriuran als 10 dies, les greus als vint i les molt greus als seixanta dies a partir de la data en què l'empresa se n'asssabente de la comissió i, en tot cas, als sis mesos d'haver-se comés la falta.
  
La invalidació de les notes desfavorables es produirà pel transcurs del termini de tres, sis, o dotze mesos des de la data del compliment de la sanció, segons aquesta corresponga a falta lleu, greu o molt greu.
  
Annex V
  
Proves d'aptitud física
  
L'aptitud física dels treballadors per a la realització de les activitats requerides pel Servei d'Extinció d'Incendis Forestals i Altres Actuacions d'Emergència a la Comunitat Valenciana s'acreditarà mitjançant la capacitat aeròbica, d'acord amb les proves recollides en el present annex.
  
La capacitat aeròbica en el cabal màxim d'oxigen que es pot captar a través del sistema respiratori i seguidament, transportar a tots els músculs del cos pel sistema circulatori.
  
L'assimilació d'oxigen és el factor bàsic que limita la capacitat per a realitzar l'esforç requerit per un treball, ja que els músculs necessiten un proveïment continu durant el dit treball; com més eficient siga el sistema de captació i de transport d'oxigen, millor es pot realitzar el treball físic.
  
A més d'una adequada aportació d'oxigen, la realització de treballs físics requereix també una aptitud muscular suficient, que es manifesta en la força, agilitat, reflexos, equilibri i habilitat.
  
Per a contrastar l'aptitud física dels treballadors del servei s'emprarà l'anomenada prova del banc amb la qual es determina la seua capacitat aeròbica. Per a sotmetre's a aquesta prova els treballadors no tindran limitades cap de les seues funcions mecàniques.
  
En la seua realització s'empra un banc de 40 cm d'alçada per a homes i de 33 cm per a dones, en el qual es pujarà i baixarà a raó de 90 moviments per minut (25,5 vegades/minut) durant un període de 5 minuts.
  
El ritme es marca amb un aparell anomenat metrònom. Una vegada finalitzat aquest temps, la persona que ha realitzat l'exercici reposarà 15 segons, després d'això se li prendrà el pols, durant uns altres 15 segons.
  
Amb les dades obtingudes, es passa a les taules que s'adjunten on es determina la capacitat aeròbica. El valor mínim exigible de la capacitat aeròbica per als treballadors del servei és de 40, i es consideren no aptes els que no ho aconseguisquen.
  
Prèviament a la realització d'aquesta prova es recolliran les dades següents: pols en repòs, edat i pes, a més d'aquelles altres que resulten aconsellables per a evitar riscos al treballador que s'hi sotmeta.
  
És recomanable fer la prova del banc en un lloc ampli i amb temperatura de 20 a 25 ºC.